b'\n_START_ARTICLE_\nTalvinen tarina (Mark Helprinin romaani)\n_START_SECTION_\nJuoni\n_START_PARAGRAPH_\nKirjan kansiliepeess\xc3\xa4 todetaan kriitikkojen sanoneen kirjaa vaikeasti m\xc3\xa4\xc3\xa4ritelt\xc3\xa4v\xc3\xa4ksi ja selostettavaksi. Teosta on kuvattu esim. lauseella: "Satu rakastavaisista". Romaanin kuvaama New York on yht\xc3\xa4 aikaa tutunomainen ja tuntematon, sit\xc3\xa4 ymp\xc3\xa4r\xc3\xb6i l\xc3\xa4pitunkematon pilvimuuri ja yhteydet ulkomaailmaan ovat satunnaisia. Kaupungissa tapahtuu outoja ihmet\xc3\xb6it\xc3\xa4, kuten kuolleista her\xc3\xa4\xc3\xa4misi\xc3\xa4._NEWLINE_Kirjan teemoja ovat aika ja ihmisen rooli sen py\xc3\xb6rteiss\xc3\xa4, paratiisin ja oikeudenmukaisen maailman kaipuu sek\xc3\xa4 vuosituhannen vaihteeseen liittyv\xc3\xa4t myyttiset odotukset. Kirjassa monet ihmiset odottavat tuhatvuotisen valtakunnan tai jonkinlaisen kulta-ajan alkamista vuonna 2000._NEWLINE_Romaanin tapahtumapaikkoina ovat New York ja Coheeriesj\xc3\xa4rvi, ep\xc3\xa4todellinen paikka kartan ulkopuolella. Kirjan p\xc3\xa4\xc3\xa4henkil\xc3\xb6 on salaper\xc3\xa4isen taustan omaava Peter Lake, murtovaras ja mestarimekaanikko, joka saa tarinan \xe2\x80\x93 tai tarinoiden \xe2\x80\x93  edetess\xc3\xa4 suorastaan messiaanisia piirteit\xc3\xa4. H\xc3\xa4n esim. liikkuu suurella valkoisella hevosella, joka pystyy hypp\xc3\xa4\xc3\xa4m\xc3\xa4\xc3\xa4n pari korttelinv\xc3\xa4li\xc3\xa4 kerralla ja nousemaan lopulta lentoon. Yliluonnollisuutta ei teoksessa mitenk\xc3\xa4\xc3\xa4n ihmetell\xc3\xa4 eik\xc3\xa4 kyseenalaisteta, vaan se on luonteva osa sen maailmankuvaa. Outoja asioita vain tapahtuu jatkuvasti._NEWLINE_V\xc3\xa4lill\xc3\xa4 Peter Lake on kuvioista poissa ja sill\xc3\xa4 v\xc3\xa4lin esiin marssitetaan koko joukko uusia, mielenkiintoisia henkil\xc3\xb6it\xc3\xa4. Kirja muuttuu aivan kuin toiseksi, ja monta tarinaa punoutuu toisiinsa. Yht\xc3\xa4kki\xc3\xa4, melkein sata vuotta my\xc3\xb6hemmin, Peter Lake ilmestyy muistinsa menett\xc3\xa4neen\xc3\xa4 j\xc3\xa4lleen New Yorkiin. Pala palalta h\xc3\xa4nen identiteettins\xc3\xa4 rakentuu uudelleen. Lopulta h\xc3\xa4n muistaa nimens\xc3\xa4 ja l\xc3\xb6yt\xc3\xa4\xc3\xa4 my\xc3\xb6s valkoisen hevosensa._NEWLINE_Samalla New York kokee kaikkien aikojen talven, er\xc3\xa4\xc3\xa4nlaisen pienen j\xc3\xa4\xc3\xa4kauden. Kaupungin asukkaat kaivavat innoissaan reet, sukset ja luistimet esiin ja ihailevat s\xc3\xa4ken\xc3\xb6iv\xc3\xa4\xc3\xa4 t\xc3\xa4htitaivasta. Kaikki eiv\xc3\xa4t tietenk\xc3\xa4\xc3\xa4n ole yht\xc3\xa4 hyv\xc3\xa4ntahtoisia; my\xc3\xb6s pahuuden voimat ovat liikkeell\xc3\xa4. Yht\xc3\xa4kki\xc3\xa4 satamaan lipuu valtava, yli kilometrin mittainen laiva ja sadan vuoden takaiset mekaanikot alkavat valmistaa suunnatonta valosiltaa, joka yhdist\xc3\xa4isi kaupungin ikuisuuteen ja toisi taivaan maan p\xc3\xa4\xc3\xa4lle. Kaikki on hyvin salaper\xc3\xa4ist\xc3\xa4._NEWLINE_Vuosituhannen vaihteessa koko kaupunki palaa, liikkeell\xc3\xa4 on kymmeni\xc3\xa4tuhansia tuhopolttajia, ry\xc3\xb6stelij\xc3\xb6it\xc3\xa4 ja raiskaajia. Kaduilla vallitsee t\xc3\xa4ydellinen kaaos; samalla jotkut odottavat kiihke\xc3\xa4sti kulta-ajan alkamista ja New Yorkin muuttumista "t\xc3\xa4ydellisen oikeudenmukaiseksi kaupungiksi"._NEWLINE_Romaanissa esitet\xc3\xa4\xc3\xa4n n\xc3\xa4kemys, jonka mukaan kaikki mit\xc3\xa4 on tapahtunut, tapahtuu tai tulee tapahtumaan, on olemassa yht\xc3\xa4 aikaa. Aika on pirstottavissa yksitt\xc3\xa4isiksi kuviksi kuin taulut taidegalleriassa, jossa ihminen voi palata katsomaan uudelleen jotakin aikaisempaa kuvaa. Ajassa voi liikkua, tai ainakin sen etenemisen voi pys\xc3\xa4ytt\xc3\xa4\xc3\xa4 rakkauden voimalla.'